Politikerne i Aarhus Kommunes Børn- og Ungeudvalg har brugt 9.940 skattekroner på musicalforestillingen 'Jersey Boys' på August Wilson Theatre på Broadway i New York. Det viser en aktindsigt i udvalgets studietur til New York, som MetroXpress har fået.

- Det er almindeligt, at der i en udvalgstur også er en aften med et socialt arrangement. Det er vigtigt for et udvalg, der altid mødes med tætte dagsordener, skriver børn- og ungerådmand Bünyamin Simsek (V), som ikke var med på turen, i en mail til MetroXpress.

Liberal Alliances Lars Boje Mathiesen, som også sidder i udvalget, valgte at boykotte turen, da den var for dyr.

- Jeg synes, det er en forkert måde at bruge pengene på. 10.000 af skatteborgernes kroner på en musical er fuldstændig vanvittigt. Så må man jo selv betale for det. Det er dårlig dømmekraft, at man kan få sig selv til det, siger han.

Rådmand for sociale forhold Thomas Medom (SF) understreger, at den slags ture har værdi og giver inspiration. Men han mener, man må overveje, om det kan gøres billigere.

- Jeg synes i høj grad, det må forventes, at betjening af politikerne og den her slags ture også er en del af de kommende sparekataloger. Som udgangspunkt, så synes jeg, det lyder dyrt med den musical, men det må de jo selv stå på mål for, siger han.

Den samlede pris for turen endte på 296.099 kroner.